Hi ku tlhekuta ka xitlhekutana xa dovana ra tihlo, N'wa-Mbhedlhe o khoma bazi ku ya rhwala xirhandzwa xakwe xa le kheheleni, yena Xihahluli, kwale Bambeni. Loko dyambu ri sungula ku va vondzoka manuku a va nghena eka Mawelele le Bulwini - a ku nghena N'wa-Mbhendlhe na Xihahluli. Siku rero ntsako a wu phamula na maganga ya lwandle. Endzhakunyana va rhangisana va ya khoma mabazi ya va heleketa ku ya va cukumeta etikweni ra vurhongo, va fika va byi tundza hi masaka va vuya na byona va fika va byi tirhisa. Loko Xihahluli a ri karhi a tikhenya hi swingoro swa ximanga o tikuma a ri karhi a lorha leswi: "Loko u nga voni nchumu u nge tivi nchumu lowu nga riki na nchumu wu nge vuli nchumu hi nchumu lowu u nga riki nchumu. Loko nhloko ya wena yi tele mafi u ta vulavula mafi, loko yi tele ridaka u ta vulavula ridaka kasi loko yi tele musi u ta vulavula musi lowo wu nga ta tlunya mianakanyo ya vanhu." A tlhandlameta hi ku lorha a ri karhi a chukana na berhe ku kondza a yi xupukela a ku pfoyoo, a nga ha cingeli na le ndzhaku swange o huma engomeni leyi tshwaka.